

VLADA REPUBLIKE HRVATSKE

Zagreb, 22. veljače 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlagatelj:MINISTARSTVO PRAVOSUĐA I UPRAVE

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PREDMET: Prijedlog uredbe o dodacima za zvanja službenika pravosudne policije

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 21. stavka 3. Zakona o plaćama u državnoj službi i javnim službama („Narodne novine“, broj 155/23), Vlada Republike Hrvatske je na sjednici održanoj \_\_\_\_\_\_\_\_ 2024. godine donijela

**UREDBU**

**O DODACIMA ZA ZVANJA SLUŽBENIKA PRAVOSUDNE POLICIJE**

**Predmet Uredbe**

**Članak 1.**

(1) Ovom Uredbom utvrđuje se visina dodatka za zvanja službenika pravosudne policije propisana sukladno zakonu kojim se uređuje osiguranje osoba, imovine i objekata u zatvorskom sustavu prilikom izvršavanja kazne zatvora i zakonu kojim se uređuje osiguranje osoba, imovine i objekata sudova.

(2) Pojmovi koji se koriste u ovoj Uredbi, a imaju rodno značenje odnose se jednako na muški i ženski rod.

**Visina dodataka za zvanja službenika pravosudne policije**

**Članak 2.**

Za zvanja službenika pravosudne policije utvrđuje se visina dodatka i to:

|  |  |
| --- | --- |
| mlađi pravosudni policajac | 2% |
| pravosudni policajac | 5% |
| stariji pravosudni policajac | 8% |
| narednik pravosudne policije | 10% |
| nadzornik pravosudne policije | 6% |
| viši nadzornik pravosudne policije | 8% |
| samostalni nadzornik pravosudne policije | 2% |
| glavni nadzornik pravosudne policije | 3% |
| savjetnik pravosudne policije u zatvorskom sustavu | 4% |

**Način obračuna**

**Članak 3.**

Dodatak za zvanje službenika pravosudne policije obračunava se na osnovnu plaću uvećanu za dodatak za radni staž prema osobnom zvanju službenika pravosudne policije, bez obzira na koje je radno mjesto pravosudne policije raspoređen.

Ukoliko je službenik pravosudne policije raspoređen na radno mjesto za koje je uvjet funkcionalno zvanje, dodatak za funkcionalno zvanje obračunava se na osnovnu plaću uvećanu za dodatak za radni staž za vrijeme rasporeda na tom radnom mjestu.

**Stupanje na snagu**

**Članak 4.**

Ova Uredba objavit će se u „Narodnim novinama“, a stupa na snagu 1. ožujka 2024.

KLASA:   
URBROJ:

Zagreb,

PREDSJEDNIK

mr.sc. Andrej Plenković

**O B R A Z L O Ž E N J E**

Zvanja službenika pravosudne policije u zatvorskom sustavu trenutno su propisana Uredbom o zvanjima, znakovlju i uvjetima stjecanja zvanja državnih službenika odjela osiguranja u kaznionicama i zatvorima („Narodne novine“, broj 79/02 i 127/13) te je istu potrebno uskladiti na temelju odredbe članka 189. Zakona o izvršavanju kazne zatvora („Narodne novine“, broj 14/21). Zvanja službenika pravosudne policije osiguranja pravosudnih tijela propisana su Pravilnikom o zvanjima, znakovlju i uvjetima postavljanja u zvanje službenika pravosudne policije („Narodne novine“, broj 31/15 i 21/22) koji je donio ministar pravosuđa sukladno Zakonu o sudovima („Narodne novine“, broj 28/13, 33/15, 82/15, 82/16, 67/18, 126/19, 130/20, 21/22, 60/22 i 16/23).

Člankom 21. Zakona o plaćama u državnoj službi i javnim službama („Narodne novine“, broj 155/23) propisano je da službenik ostvaruje pravo na dodatak za policijsko zvanje i zvanje službenika pravosudne policije stjecanjem zvanja sukladno posebnom propisu kojim se utvrđuju zvanja policijskih službenika i službenika pravosudne policije te da visinu dodatka za zvanja službenika pravosudne policije utvrđuje Vlada uredbom na prijedlog tijela državne uprave nadležnog za poslove pravosuđa.

Slijedom navedenog, predlaže se donošenje jedinstvene Uredbe o dodacima za zvanja službenika pravosudne policije kojom će se utvrditi visina dodataka za zvanja službenika pravosudne policije.

Dodatak za zvanje službenika pravosudne policije obračunava se na osnovnu plaću uvećanu za dodatak za radni staž prema osobnom zvanju službenika pravosudne policije bez obzira na koje je radno mjesto pravosudne policije raspoređen.

Ukoliko je službenik pravosudne policije raspoređen na radno mjesto u zatvorskom sustavu za koje je uvjet funkcionalno zvanje, dodatak za funkcionalno zvanje obračunava se na osnovnu plaću uvećanu za dodatak za radni staž za vrijeme rasporeda na tom radnom mjestu.

Uredbom je obuhvaćeno 1543 službenika pravosudne policije u zatvorskom sustavu i 276 službenika pravosudne policije osiguranja pravosudnih tijela.